b'\n_START_ARTICLE_\nCanadan Uutiset\n_START_PARAGRAPH_\nCanadan Uutiset oli Thunder Bayssa vuosina 1915\xe2\x80\x932000 ilmestynyt kanadansuomalainen sanomalehti.\n_START_SECTION_\nAlkuvaiheet\n_START_PARAGRAPH_\nPort Arthuriin marraskuussa 1915 perustettu Canadan Uutiset oli Kanadan ensimm\xc3\xa4inen ei-sosialistinen suomenkielinen sanomalehti. Sen toiminnan edellytykset loi kaupungissa ilmestyneen Ty\xc3\xb6kansa-lehden konkurssi, joka vei mainosv\xc3\xa4lineen paikallisilta suomalaisilta yritt\xc3\xa4jilt\xc3\xa4. Uutta lehte\xc3\xa4 tekem\xc3\xa4\xc3\xa4n kutsuttiin yhdysvaltalaisen Auttaja-lehden painaja Erick J. Korte sek\xc3\xa4 Ty\xc3\xb6kansassa aikaisemmin ty\xc3\xb6skennelleet Karl E. Hill ja Johan Arvid Mustonen. Julkaisuyht\xc3\xb6ksi perustettiin The Canada News Publishing Company, joka vuonna 1919 siirtyi kokonaan Kortteen omistukseen._NEWLINE_Kerran viikossa ilmestynyt Canadan Uutiset pyrki olemaan poliittisesti sitoutumaton ja yhdist\xc3\xa4m\xc3\xa4\xc3\xa4n lukijoikseen kaikki kanadansuomalaiset. Varsinkin Mustosen toimittamana se riiteli kuitenkin jatkuvasti kanadansuomalaisten sosialistien kanssa. Maan viranomaisia kohtaan lehti oli korostetun lojaali. T\xc3\xa4st\xc3\xa4 huolimatta se lakkautettiin lokakuussa 1918 muiden ensimm\xc3\xa4isen maailmansodan \xe2\x80\x9dvihollismaiden kielill\xc3\xa4\xe2\x80\x9d ilmestyneiden lehtien tavoin. Joulukuusta 1918 huhtikuuhun 1919 Canadan Uutiset ilmestyi englanninkielisill\xc3\xa4 k\xc3\xa4\xc3\xa4nn\xc3\xb6ksill\xc3\xa4 varustettuna. Hankala tilanne johti Hillin ja Mustosen eroamiseen. Heid\xc3\xa4n tilalleen tuli toimittajaksi pastori Jaakko Hirvi.\n_START_SECTION_\nSotien v\xc3\xa4linen aika\n_START_PARAGRAPH_\n1920- ja 1930-luvuilla Canadan Uutiset kannatti \xe2\x80\x9dkansallismielist\xc3\xa4\xe2\x80\x9d linjaa, joka huipentui Kanadan Kansallismielisten Suomalaisten Liiton perustamiseen vuonna 1931. Siit\xc3\xa4 ei kuitenkaan miss\xc3\xa4\xc3\xa4n vaiheessa tullut j\xc3\xa4rjest\xc3\xb6n virallista \xc3\xa4\xc3\xa4nenkannattajaa. Kansallismielisyys merkitsi lehdelle itsen\xc3\xa4isen Suomen ja suomalaisten perinteiden kunnioitusta, mutta samalla my\xc3\xb6s uskollisuutta uudelle kotimaalle Kanadalle ja sen instituutioille. Siihen liittyi my\xc3\xb6s voimakas kommunisminvastaisuus, joka 1930-luvun alussa ilmeni my\xc3\xb6t\xc3\xa4tuntona Lapuan liikett\xc3\xa4 kohtaan. Kanadansuomalaisten keskuudessa Canadan Uutisten p\xc3\xa4\xc3\xa4vastustajat olivat Canadan Suomalainen J\xc3\xa4rjest\xc3\xb6 ja sen sanomalehti Vapaus. 1930-luvun loppua kohti lehden kannanotot laimenivat ja uskonnollinen aines lis\xc3\xa4\xc3\xa4ntyi._NEWLINE_Canadan Uutisten omistajana toimi vuoteen 1930 saakka Erick J. Korte, h\xc3\xa4nen j\xc3\xa4lkeens\xc3\xa4 paikallinen liikemies Niilo Kyr\xc3\xb6, vuodesta 1932 Leonard M\xc3\xa4ki ja vuodesta 1933 G. A. Beck. M\xc3\xa4en aikana lehti joutui taloudellisiin vaikeuksiin ja oli ilmestym\xc3\xa4tt\xc3\xa4 elo-syyskuussa 1933. Toimittajana ty\xc3\xb6skenteli vuosina 1921\xe2\x80\x931933 Lauri Manu ja h\xc3\xa4nen j\xc3\xa4lkeens\xc3\xa4 vuoteen 1956 saakka j\xc3\xa4lleen Karl E. Hill. Canadan Uutisten levikki pysyi n\xc3\xa4ht\xc3\xa4v\xc3\xa4sti 2\xc2\xa0000\xe2\x80\x933\xc2\xa0000 kappaleen tasolla. Sen t\xc3\xa4rkeint\xc3\xa4 levikkialuetta olivat Port Arthurin ja Fort Williamin seutu sek\xc3\xa4 er\xc3\xa4\xc3\xa4t maatalousalueet. T\xc3\xa4rkeimm\xc3\xa4t kilpailijat olivat vuonna 1931 perustetut Vapaa Sana ja Toronton Viikko Uutiset sek\xc3\xa4 yhdysvaltalaiset P\xc3\xa4iv\xc3\xa4lehti ja New Yorkin Uutiset.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nG. A. Beckin j\xc3\xa4lkeen Canadan Uutisia julkaisi h\xc3\xa4nen leskens\xc3\xa4 Johanna Beck, joka myi lehden Karl E. Hillille vuonna 1945. Rauha (Ruth) ja Bruce Lahti ostivat sen vuonna 1956. Lehti jatkoi ilmestymist\xc3\xa4\xc3\xa4n 1960- ja 1970-luvuilla kerran viikossa noin 3\xc2\xa0000 kappaleen levikill\xc3\xa4. Sen toiminnan vakauden mahdollisti Suomesta Kanadaan jatkunut siirtolaisuus._NEWLINE_My\xc3\xb6hemmin Canadan Uutiset osti Kanadaan vuonna 1970 siirtynyt Matti Nummelin, joka toimitti lehte\xc3\xa4 vuoteen 1995 saakka. Nummelin myi Canadan Uutiset Sakri Viklundille, joka yhdisti sen Amerikan Uutisiin. Canadan Uutisten lakattua vuonna 2000 sen entinen ty\xc3\xb6ntekij\xc3\xa4 Aarre Ertolahti perusti Thunder Bayhin uuden lehden Canadan Sanomat, joka sittemmin on yhdistetty Vapaan Sanan kanssa Kanadan Sanomiksi.'